મિસિંગ રિપોર્ટને આધારે તપાસ કરતાં ખબર પડી કે એક લાશ મશહૂર આર્ટિસ્ટ હેમા ઉપાધ્યાય અને બીજી લાશ હેમાના વકીલ હરીશ ભંભાણીની છે. બન્ને પોતપોતાના ક્ષેત્રમાં મશહૂર હતાં. વકીલ હેમા માટે છૂટાછેડાનો કેસ લડી રહ્યો હતો. આ સમાચાર ટીવીમાં પ્રસારિત થતાં જ એક ટેમ્પો ડ્રાઇવરે પોલીસ પાસે આવીને કબૂલાત કરી કે આ બોક્સ તેણે જ નાળામાં ફેંક્યાં હતાં. તેને ખબર નહોતી કે ગઈ રાત્રે તેણે ફેંકેલાં બોક્સમાં મૃતદેહો છે. તેની કેફિયતના આધારે પોલીસે આ સંદર્ભે ચાર લોકોની ધરપકડ કરી લીધી છે અને મંગળવારની સાંજે આ લખાય છે ત્યાં સુધી એક આરોપી ફરાર છે. ફરાર આરોપી પકડાશે ત્યારે જ જાણવા મળશે કે બન્નેની હત્યા કેવી રીતે અને શા માટે કરવામાં આવી?